b'\n_START_ARTICLE_\nJakuutin kieli\n_START_SECTION_\nLevinneisyys ja puhujam\xc3\xa4\xc3\xa4r\xc3\xa4\n_START_PARAGRAPH_\nJakuutin kielt\xc3\xa4 puhutaan l\xc3\xa4hinn\xc3\xa4 Sahan tasavallassa eli Jakutiassa ja sen l\xc3\xa4hialueilla: Krasnojarskin ja Habarovskin aluepiireiss\xc3\xa4 sek\xc3\xa4 Magadanin, Irkutskin ja Amurin alueilla. Vuoden 1989 v\xc3\xa4est\xc3\xb6nlaskennan mukaan jakuutin puhujia oli Ven\xc3\xa4j\xc3\xa4ll\xc3\xa4 391\xc2\xa0300 henke\xc3\xa4, joista 380\xc2\xa0300 Jakutiassa. Vuoden 2002 v\xc3\xa4est\xc3\xb6nlaskennan mukaan jakuuttia puhui 456\xc2\xa0300 henke\xc3\xa4, joista 446\xc2\xa0700 Jakutiassa. (lukuihin sis\xc3\xa4ltyv\xc3\xa4t my\xc3\xb6s jakuuttia toisena tai vieraana kielen\xc3\xa4 puhuvat). _NEWLINE_Vuonna 1989 Ven\xc3\xa4j\xc3\xa4n jakuuteista 94,0\xc2\xa0% puhui jakuuttia \xc3\xa4idinkielen\xc3\xa4\xc3\xa4n ja 1,3\xc2\xa0% toisena kielen\xc3\xa4. Vuonna 2002 93,2\xc2\xa0% jakuuteista osasi jakuuttia (Jakutiassa 94,3\xc2\xa0%). Jakuuttia puhuu my\xc3\xb6s huomattava osa evenkeist\xc3\xa4, eveneist\xc3\xa4 ja jukagiireista sek\xc3\xa4 osa Jakutian vanhoista ven\xc3\xa4l\xc3\xa4isasukkaista._NEWLINE_Kansallisuudeltaan jakuuteista 87,4\xc2\xa0% osaa ven\xc3\xa4j\xc3\xa4\xc3\xa4 (70,9\xc2\xa0% vuonna 1989). Jakutian koko v\xc3\xa4est\xc3\xb6st\xc3\xa4 47,1\xc2\xa0% osaa jakuuttia ja 93,3\xc2\xa0% ven\xc3\xa4j\xc3\xa4\xc3\xa4._NEWLINE_Vuoden 2010 v\xc3\xa4est\xc3\xb6nlaskennan mukaan Ven\xc3\xa4j\xc3\xa4ll\xc3\xa4 on 450\xc2\xa0100 jakuutin puhujaa.\n_START_SECTION_\nHistoria ja murteet\n_START_PARAGRAPH_\nJakuutin kieli kuuluu turkkilaisten kielten it\xc3\xa4isen haaran uiguurilais-oguzilaiseen ryhm\xc3\xa4\xc3\xa4n, jossa se muodostaa oman alaryhm\xc3\xa4ns\xc3\xa4. Fonetiikaltaan, kieliopiltaan ja sanastoltaan se poikkeaa voimakkaasti muista turkkilaisista kielist\xc3\xa4. _NEWLINE_Jakuuttien esi-isi\xc3\xa4 ovat Keski-Aasian aroilta siirtyneet turkkilaisheimot, jotka asuivat pitk\xc3\xa4\xc3\xa4n Baikalin ymp\xc3\xa4rist\xc3\xb6ss\xc3\xa4. Heid\xc3\xa4n kielens\xc3\xa4 muistutti l\xc3\xa4heisesti Orhon-kirjoituksien kielt\xc3\xa4. 900\xe2\x80\x931000-luvuilla he alkoivat mongolien ahdistamina siirty\xc3\xa4 Lenajokea pitkin pohjoiseen. Turkkilaiset ja mongolit asuivat pitk\xc3\xa4\xc3\xa4n yhdess\xc3\xa4 nykyisen Jakutskin seudulla. 1400\xe2\x80\x931500-lukujen vaihteeseen menness\xc3\xa4 mongolit sulautuivat jakuutteihin j\xc3\xa4tt\xc3\xa4en heid\xc3\xa4n kieleens\xc3\xa4 paljon mongolikielten piirteit\xc3\xa4. Kieleen vaikuttivat my\xc3\xb6s jakuutteihin varhaisessa vaiheessa sulautuneet tunguusikansat. Asutuksen laajentuessa 1600-luvun loppupuolelta l\xc3\xa4htien syntyi murteita, joissa on havaittavissa voimakas evenkin ja eveenin substraattivaikutus._NEWLINE_Kielessa on kaksi murrevy\xc3\xb6hykett\xc3\xa4, a- ja o-murteet, jotka jakautuvat lukuisiin alue- ja paikallismurteisiin. Murteiden v\xc3\xa4liset erot ovat kuitenkin melko v\xc3\xa4h\xc3\xa4isi\xc3\xa4. L\xc3\xa4hinn\xc3\xa4 niit\xc3\xa4 esiintyy \xc3\xa4\xc3\xa4nt\xc3\xa4misess\xc3\xa4 ja pohjoisosissa my\xc3\xb6s sanastossa.\n_START_SECTION_\nNykytilanne\n_START_PARAGRAPH_\nJakuutin kielen asema on perinteisesti vahva. Kirjakieli on melko kehittynyt ja sen k\xc3\xa4ytt\xc3\xb6ala laaja. Kielt\xc3\xa4 voidaan pit\xc3\xa4\xc3\xa4 varsin elinvoimaisena eik\xc3\xa4 se toistaiseksi ole mitenk\xc3\xa4\xc3\xa4n uhanalainen.'